AZ ELSŐFOKÚ BÍRÓSÁG ÍTÉLETE (fellebbezési tanács)
2008. szeptember 4.
T‑413/06. P. sz. ügy
Claudia Gualtieri
kontra
az Európai Közösségek Bizottsága
„Fellebbezés – Kirendelt nemzeti szakértő – Áttételt elrendelő végzés – Megfellebbezhető határozat – Elfogadhatatlanság”
Tárgy: Az Európai Unió Közszolgálati Törvényszékének (első tanács) F‑53/06. sz., Gualtieri kontra Bizottság ügyben 2006. október
9‑én hozott végzése (EBHT‑KSZ 2006., I‑A‑1‑107. o. és II‑A‑1‑399. o.) ellen benyújtott, e végzés hatályon kívül helyezésére
irányuló fellebbezés.
Határozat: Az Elsőfokú Bíróság a fellebbezést elutasítja. Claudia Gualtieri viseli saját költségeit, és köteles viselni a Bizottságnál
a jelen eljárás során felmerült költségeket.
Összefoglaló
Fellebbezés – Tárgy – A Közszolgálati Törvényszék által hozott, hatáskörének hiányát a Bíróság vagy az Elsőfokú Bíróság javára
megállapító végzés hatályon kívül helyezése – Elfogadhatatlanság
(A Bíróság alapokmánya, I. melléklet, 8. cikk, (2) bekezdés, és 9. cikk, első és második bekezdés)
Azon végzés, amelyben a Közszolgálati Törvényszék a Bíróság alapokmánya I. melléklete 8. cikkének (2) bekezdése alapján saját
hatáskörének hiányát megállapítva a keresetet átteszi a Bírósághoz vagy az Elsőfokú Bírósághoz, nem minősül fellebbezéssel
megtámadható aktusnak, mivel e végzés nem felel meg a Bíróság alapokmánya I. melléklete 9. cikkének első és második bekezdésében
foglalt feltételeknek, amelyek szerint az a fél, akinek indítványait egészben vagy részben elutasították fellebbezéssel élhet
a Közszolgálati Törvényszék eljárást befejező határozata ellen, és az érdemi kérdésekről részben rendelkező, illetve a hatáskör
hiányára vagy a kereset meg nem engedhetőségére alapozott kifogásra vonatkozó eljárási kérdésről rendelkező határozata ellen.
Másfelől az ilyen áttétel nem sérti a felek közösségi bíróság előtti bírói jogvédelemhez való jogát, mivel a közösségi bíróság
mindenképpen határoz a keresetben felmerült összes kérdésben. A 8. cikk (2) bekezdése ugyanis ahelyett, hogy a hatáskör hiányának
kimondását követő lépéseket a felekre hagyná, akik adott esetben fellebbezést nyújtanának be, az ügynek a hatáskörrel rendelkező
közösségi bíróság elé való áttételét írja elő. Ezután azon bíróság, amelyhez a keresetet áttették, köteles megvizsgálni saját
hatáskörének fennállását, és adott esetben a külön e célból megalkotott eljárásnak megfelelően visszaküldeni a keresetet az
elsőfokú bíróságnak, amely ekkor nem állapíthatja meg hatáskörének hiányát. E sajátos mechanizmus lehetővé teszi a Bíróságot
alkotó bírósági fórumok közötti hatáskörmegosztás kérdéseinek rendezését, amely kérdések adott esetben a felek közötti kontradiktórius
vita tárgyát is képezhetik az Elsőfokú Bíróság előtt, amely az áttételt követően az ügyben határoz.
(lásd a 22–25. és 27. pontot)